Here is a page extracted from Wikipedia that may contain CSS, HTML, and a lot of unformatted text.

Title: Sierra de Valdellosa
Content: La sierra de Valdellosa ye una aliniación montanyosa de la branca aragonesa de lo Sistema Iberico a lo sudeste de la sierra de Santa Cruz y de la laguna de Gallocanta. Se situa en la provincia de Teruel y en la comarca de Xiloca. Son localidaz cercanas a la sierra Tornos, Calamocha, Pueyo y Fuents Claras.

La principal altaria de la sierra ye Valdellosa con 1.229 m, seguida de Modorra (1.209 m) y de lo pueyo de Sant Esteban (1.020 m).

Toponimia 
L'oronimo Valdellosa s'ha quiesto explicar a partir de val y de losa con palatalización. Manimenos en Robres del Castillo (Riocha) bi ha unatra Valdellosa que s'interpreta como VALLE CLAUSA.

Hidrolochía 
Part de las versants norte y ueste desauguan enta la laguna de Gallocanta fendo part de la suya cuenca endorreica. Manimenos, en cheneral las laderas nord-este y sudueste desauguan enta Xiloca a traviés de barrancos.

Cheología 
La sierra de Valdellosa ye lo cabo sud de los afloramientos paleozoicos de lo macizo d'Ateca, con representación tanto de materials mayoritarios cambricos y ordovicians inferiors d'este macizo ("Series Ibericas") como de la celebre formación de quarzarenitas ordovicianas dita "Quarcita armoricana".

A piet de la sierra de Valdellosa bi ha un glacis d'edat plioquaternaria.

Referencias

Bibliografía 
 Instituto Geológico y Minero de España: Libro Jubilar J.M.Rios. Geología de España Tomo I. Instituto Geológico y Minero de España, 1983.
 Instituto Geológico y Minero de España: Mapa Geológico de España E 1:50.000. Daroca. Fuella 465 (26-18). Servicio de publicaciones de Ministerio de Industria y Energía, 1983.
 Instituto Geológico y Minero de España: Mapa Geológico de España E 1:50.000. Calamocha. Fuella 491 (26-19). Servicio de publicaciones de Ministerio de Industria y Energía, 1983.
 José Luis Peña Monné et al. : Geomorfología de la Provincia de Teruel. Instituto de Estudios Turolenses, 1984.
 Eduardo Viñuales Cobos: Red Natural de Aragón. Jiloca nº 18. Prames, 2007.